**Szám:** 1-6/2021. 19. sz. napirendi pont

**Indokolás**

**Zalaszentgrót Város Önkormányzat Képviselő-testületének**

**2021. április 29-re tervezett döntéséhez**

**Tárgy:** Döntés a Volánbusz Zrt-vel kötendő, a Zalaszentgrót autóbusz-állomás használatára vonatkozó megállapodás aláírásáról

**Indokolás:**

2020. május 26-án a Volánbusz Zrt. (továbbiakban: Társaság) hivatalos levélben megkereste Zalaszentgrót Város Önkormányzata Polgármesterét, melyben nyilatkozatát kérték a zalaszentgróti autóbusz pályaudvar területének használatára vonatkozóan annak érdekében, hogy a Társaság a közszolgáltatás keretében történő feladatai ellátására az autóbusz-állomást korlátozás nélkül használhassa. A nyilatkozat egyeztetést követően a Társaság és az Önkormányzat között megkötendő használati megállapodás hatályba lépéséig, de legfeljebb 2020. december 31-ig szóló hatállyal 2020. június 10-én aláírásra került.

Fent említett levélben a Társaság tájékoztatta önkormányzatunkat arról, hogy az országos lefedettségű Közlekedési Központok 2019.09.30-ával beolvadtak általános jogutódjukba, a Volánbusz Zrt-be. A beolvadás érintette a Közlekedési Központok teljes ingatlanvagyonát és szerződéses állományát is. A beolvadással összefüggésben 2020. évben a Társaság vagyongazdálkodási szakterülete az egyesült vagyont a számviteli, földhivatali és szerződéses nyilvántartási adatok alapján leltározta, és ellenőrizte az egyes idegen tulajdonú ingatlanok jogszerű használatára vonatkozó megállapodások meglétét is. Ennek eredményeként megállapították, hogy a Társaság és önkormányzatunk között nem áll fenn szerződéses kapcsolat a 8790 Zalaszentgrót, Kinizsi tér 3. cím alatt található Zalaszentgrót autóbusz-állomás használatára/bérletére vonatkozóan.

Ezt követően elkezdődtek az egyeztetések, mely során 2020. június 3-án elektronikus úton önkormányzatunk tájékoztatta a Társaságot arról, hogy az érintett ingatlanok 2020. május 19-i állapot szerinti tulajdoni lapjai alapján az autóbusz-állomás épülete - és a terület, amelyen elhelyezkedik - (355/6 Hrsz.) a Volánbusz Zrt. tulajdona. Az autóbusz-állomás épületen kívüli területének (355/11 Hrsz.) tulajdonosa Zalaszentgrót Város Önkormányzata, azonban határozatlan időre be van jegyezve jogosult használóként a Zala Volán Zrt., így álláspontunk szerint a Volánbusz Zrt. az ÉNYYK Zrt., valamint azon keresztül a Zala Volán Zrt. hivatalos jogutódjaként jogszerűen használta az elmúlt időszakban az ingatlant, azonban a használat jogosultjának nevét aktualizálni szükséges a földhivatali bejegyzésben. A hosszútávú használatra vonatkozóan javasoltuk, hogy határozott időre (5, 10, 15 vagy 20 évre), vagy határozatlan időre szóló használati megállapodást, vagy szerződést volna célszerű kötni a feleknek. Információink szerint korábban (a 1990-es évek elején) készült ilyen írásos megállapodás, azonban ez a dokumentum nem áll rendelkezésre. Javasoltuk, hogy az eddigi gyakorlatnak megfelelően az ingatlan használata fejében az ingatlan területének gondozását, karbantartását (fűnyírás, sövénynyírás, terület tisztán tartása, szemétszállítás, burkolati felfestések időszakos végrehajtása, stb.) vállalja magára a Társaság, a használatért külön díjat önkormányzatunk nem igényel.

A Társaság elfogadta javaslatainkat, majd hosszas, többfordulós egyeztetéseket követően az 1. számú melléklet szerinti Használati Megállapodás tervezet került megküldésre a Társaság részéről véleményezésre felénk.

A hivatal munkatársai a tervezetet tartalmi és jogi szempontból megvizsgálták, és aláírásra javasolták. A Társaság korábbi levelében felhívta önkormányzatunk figyelmét arra, hogy az érintett ingatlanon csak abban az esetben tud saját forrásból fejlesztéseket végezni, ha a hosszútávú használatra vonatkozóan biztosítékkal rendelkezik, emiatt a zalaszentgróti autóbusz pályaudvar területének használatára vonatkozó Használati Megállapodás megkötését támogatásra javaslom.

**Határozati javaslat**

Zalaszentgrót Város Önkormányzata Képviselő-testületének feladat- és hatáskörében eljárva a Polgármester – a Kormány 27/2021. (I. 29.) Korm. rendeletének 1. §-a alapján kihirdetett veszélyhelyzetre tekintettel, a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdésében kapott felhatalmazás alapján, Zalaszentgrót Város Önkormányzatának Képviselő-testülete tagjainak írásbeli véleményére figyelemmel – úgy dönt, hogy a Volánbusz Zrt. által 12135-001/2021-V iktatószámon jegyzett, 14773/001-SZ szerződésszámú, a Zalaszentgrót autóbusz-állomás használatára vonatkozó Használati Megállapodást az indokolás 1. számú melléklete szerinti tartalommal és formában aláírja.

A polgármester a megállapodás megkötéséhez szükséges további intézkedéseket megteszi.

Határidő: 2021. május 31.

Felelős: Baracskai József polgármester

**Zalaszentgrót**, 2021. április 26.

|  |  |
| --- | --- |
|  | **Baracskai József**  polgármester |

A határozati javaslat a törvényességi előírásnak megfelel.

|  |  |
| --- | --- |
|  | **Dr. Simon Beáta**  jegyző |

1. számú melléklet

szerződésszám: 14773/001-SZ

iktatószám: 12135-001/2021-V

**használati megállapodás**

amely létrejött egyrészről **Zalaszentgrót Város** **Önkormányzata** (székhely: 8790 Zalaszentgrót, Dózsa György u. 1., statisztikai azonosító: 15734398-8411-231-20, adószáma: 15734398-2-20, számlavezető pénzintézet: OTP Bank Zrt., bankszámlaszám: 11749053-15432443-00000000, képviseli: Baracskai József polgármester) mint Használatba adó (a továbbiakban: **Használatba adó**),

másrészről a **VOLÁNBUSZ Közlekedési Zártkörűen Működő Részvénytársaság** (rövidített elnevezése VOLÁNBUSZ Zrt., székhelye: 1091 Budapest, Üllői út 131., statisztikai számjele: 10824346-4931-114-01, cégjegyzékszám: 01-10-042156, adószáma: 10824346-2-44, számlavezető pénzintézet: K&H Bank Zrt., bankszámlaszám: 10200971-21508747-00000000, képv.: Nagyné Szabó Anna infrastruktúra fenntartási és vagyongazdálkodási vezető és Benes László vagyongazdálkodás vezető), (a továbbiakban: **Használó**)

(a felek együttes említése a továbbiakban: **Szerződő Felek**) között alulírott napon és helyen az alábbi feltételekkel.

Szerződő Felek rögzítik, hogy szabályozni kívánják ingatlanhasználati viszonyukat. Szerződő Felek jelenleg is a jelen megállapodás tartalma szerint járnak el, azonban indokoltnak látják ennek írásbeli rögzítését az alábbiak szerint:

**A MEGÁLLAPODÁS CÉLJA**

1. Szerződő Felek rögzítik, hogy a Zala Megyei Kormányhivatal által ***355/6 hrsz****-on* nyilvántartott, természetben a 8790 Zalaszentgrót, Kinizsi tér 3-1. „felülvizsgálat alatt” címen található, 440 m2 területű, *Kivett autóbusz-pályaudvar* megnevezésű ingatlan (a továbbiakban: **Ingatlan1.)** Használó kizárólagos tulajdonát, míg a ***355/11*** *hrsz-on* nyilvántartott, *Kivett közterület* megnevezésű*,* 4.346 m2 területű ingatlan (a továbbiakban: **Ingatlan 2.)** Használatba adó kizárólagos tulajdonát képezi. Felek rögzítik, hogy Ingatlan 2. természetbeni elhelyezkedését tekintve az Ingatlan 1.-et körülvevő útszakasz. (1.sz.melléklet)
2. Használatba adó – a Polgári Törvénykönyvről szóló 2013. évi V. törvény (a továbbiakban: Ptk.) 6:357.§ alapján – az Autóbusz-pályaudvart – annak valamennyi alkotórészével és tartozékával együtt – határozatlan időre, ingyenesen, közszolgáltatási feladatainak végzéséhez Használó használatába adja.

**A MEGÁLLAPODÁS TARTALMA**

1. Használatba adó határozatlan időre, ingyenesen használatba adja, Használó pedig használatba veszi a Használatba adó kizárólagos tulajdonában álló, a Zala Megyei Kormányhivatal által ***355/11*** *hrsz-on* nyilvántartott, *Kivett közterület* megnevezésű*,* 4.346 m2 területű ingatlan (a továbbiakban: **Ingatlan 2.)**. Használó ingyenes használatába az alábbi területek, helyiségek, épületrészek kerülnek:

|  |  |  |
| --- | --- | --- |
| **Sorszám** | **Megnevezés** | **Alapterület m2** |
| 1. | Zalaszentgrót 355/11 hrsz-ú ingatlan | 4.643 |
|  | **Összesen** | **4.643** |

1. Szerződő Felek rögzítik, hogy az Ingatlan 2. megnevezésű ingatlant a Használó jelenleg is birtokban tartja, a felek részéről birtokbaadásra a továbbiakban nincs szükség.
2. Felek rögzítik, hogy a földhivatal által a tulajdoni lap III/1. része szerint 32842 ügyszám alatt 1993.12.08-án a jogelőd Zala Volán Társaság nevére bejegyzett használati jog alapján, Használó használja a jelen szerződés szerinti célból az ingatlant, amely használatot a Felek a jelen szerződés hatálya alá tartozó használatnak tekintenek. A földhivatali bejegyzést a jogutód VOLÁNBUSZ Zrt. nevére módosítják.
3. Használó az Autóbusz-pályaudvart kizárólag – figyelemmel Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 13.§ (1) bekezdés 18. pontjában és a nemzeti vagyonról szóló 2011. évi CXCVI. törvény (a továbbiakban: Nvtv.) 11. § (13) bekezdésében foglaltakra – közfeladat és a lakosság közszolgáltatással való ellátása érdekében az autóbusszal végzett menetrend szerinti személyszállításra és az ahhoz szorosan kapcsolódó tevékenységekre használhatja.
4. Használó köteles gondoskodni az Ingatlan2. zöldterület fenntartásról, karbantartásról (fűnyírás, fák bokrok metszése).
5. Szerződő felek rögzítik, hogy az autóbusz pályaudvar épületének tulajdonával és használatával kapcsolatosan felmerülő valamennyi feladat ellátása és költségek viselése, a Volánbusz Zrt., mint tulajdonos joga és kötelessége.
6. Használó vállalja, hogy az Autóbusz-pályaudvart a jelen megállapodás előírásainak és a Használatba adói rendelkezéseknek, valamint a jelen megállapodás 2. pontjában meghatározott hasznosítási célnak megfelelően használja.
7. Használatba adó hozzájárul, hogy szükség esetén az Ingatlan2 megnevezésű ingatlanon Használó a személyszállítási szolgáltatásokról szóló 2012. évi XLI. törvény 8. §-ában meghatározott célból biztonságtechnikai rendszert üzemeltessen.
8. Szerződő felek kötelezettséget vállalnak arra, hogy jelen szerződés hatálya alatt egymással folyamatosan együttműködnek, és rögzítik, hogy a használattal, üzemeltetéssel kapcsolatosan egymással szemben értesítési kötelezettségük van.

**A MEGÁLLAPODÁS IDŐTARTAMA, MÓDOSÍTÁSA ÉS MEGSZŰNÉSE**

1. Jelen megállapodás a később aláíró fél általi aláírás napján lép hatályba és határozatlan időtartamra jön létre.
2. Szerződő Felek a jelen megállapodást közös megegyezéssel bármikor módosíthatják.
3. Jelen megállapodás megszűnik:
4. közös megegyezéssel;
5. rendes felmondással – legalább 180 napos felmondási idővel;
6. Jelen megállapodást Használatba adó mindaddig nem szüntetheti meg rendes felmondással, amíg Használó Használatba adó közigazgatási területén kizárólagos joggal autóbusszal végzett helyi/helyközi menetrend szerinti közcélú személyszállítási szolgáltatást végez és az Autóbusz-pályaudvart ennek céljára használja, a használati megállapodásban foglaltak betartásával.
7. A megállapodás megszűnésére, megszüntetésére egyebekben a Ptk. 6:359.§-ában foglaltakat kell alkalmazni.

**KAPCSOLATTARTÁS**

1. Felek a jelen megállapodás végrehajtásának megfelelő biztosítása érdekében kapcsolattartókat jelölnek ki. A kapcsolattartó személyek kijelölése a megállapodás aláírásával egyidejűleg, írásban történik, alapvetően nevük, beosztásuk, telefon és e-mail elérhetőség megjelöléssel.
2. A kapcsolattartásra kijelölt személyek a teljesített szolgáltatással, végrehajtással kapcsolatban jognyilatkozat megtételére jogosultak, ez a jogosítvány azonban nem terjed ki a jelen megállapodás módosításával, megszüntetésével kapcsolatos jognyilatkozatok megtételére, amelyre kizárólag a felek cégjegyzési joggal felruházott képviselői jogosultak.
3. A kapcsolattartók adatait Felek a jelen megállapodás 2. sz. mellékleteként csatolják. A kapcsolattartók adatainak változása a megállapodás módosítását nem igényli, arról Felek írásban kötelesek haladéktalanul értesíteni egymást.
4. Felek a megállapodás aláírásával nyilatkoznak, hogy az érintettekkel megismertették a másik Félnek a szerződésekben rögzített kapcsolattartók adatainak kezelésével kapcsolatos adatvédelmi tájékoztatóját, így a GDPR 14. cikk szerinti tájékoztatást a másik Fél kapcsolattartója, mint érintett részére megadták.
5. A Használó az ehhez az adatkezeléshez kapcsolódó adatkezelési tájékoztatóját a honlapján nyilvánosságra hozta, amely folyamatosan, korlátozás nélkül bárki számára elérhető az alábbi címen: <https://www.volanbusz.hu/hu/volanbusz/adatvedelmi-tajekoztato>
6. Használatba adó szerződéses kapcsolattartókra is vonatkozó Adatvédelmi és Adatbiztonsági Szabályzata jelen megállapodás 3. sz. mellékletét képezi.

**TITOKTARTÁS**

1. Felek megállapodnak abban, hogy a megállapodás teljesítése során vagy azzal összefüggésben tudomásukra jutott üzleti és gazdasági titkot, bizalmas információt – beleértve a védett ismeretet is – megőrzik és bizalmasan kezelik, nem használják fel, nem teszik közzé, nem szolgáltatják ki, nem teszik hozzáférhetővé, felhasználhatóvá továbbá ezeket kizárólag a megállapodás teljesítésével kapcsolatban felmerülő feladatok megoldása érdekében használják fel.
2. Feleket a titoktartási kötelezettség – eltérő írásos megállapodásuk hiányában – a fennálló jogviszony megszűnése után a Ptk. szerinti 5 éves elévülési időtartam alatt változatlanul, korlátozás nélkül terheli.

A VOLÁNBUSZ Zrt. tájékoztatja szerződéses partnerét, hogy a nemzeti vagyonról szóló törvényben meghatározott közfeladatot lát el, ezért az ide vágó jogszabályok alapján, az általa kötött szerződések vonatkozásában közzétételi, valamint tájékoztatási kötelezettsége áll fenn, amelyet a jogszabályokban foglaltak szerint kötelesek teljesíteni (2011. évi CXCVI. tv.; 2012. évi XLI. tv.; 2011. évi CXII. tv.; 2009. évi CXXII. tv., 2015. évi CXLIII. tv. stb.). Szerződéses partner a megállapodás aláírásával nyilatkozik, hogy az erre vonatkozó jogszabályokat ismeri, a tájékoztatást megértette és tudomásul veszi.

**EGYÉB RENDELKEZÉSEK**

1. Szerződő Felek kijelentik, hogy jelen megállapodás hatálya alá tartozó esetekben egymással együttműködnek, minden szükséges tájékoztatást egymás részére megadnak.
2. Használó és Használatba adó kijelentik, hogy az Nvtv. 3.§ (1) bekezdés a) pontja alapján átlátható szervezetnek minősülnek.
3. Szerződő Felek tudomásul veszik és kölcsönösen hozzájárulnak, hogy a másik fél a jelen megállapodással összefüggésben a jogszabályokban előírt közzétételi és tájékoztatási kötelezettségeit a jogszabályokban előírtak szerint teljesítse.
4. Jelen megállapodásban nem szabályozott kérdésekben a Polgári Törvénykönyv, az Mötv., az Nvtv., valamint az egyéb vonatkozó jogszabályi rendelkezések az irányadóak.
5. Szerződő Felek képviselői egyezően kijelentik, hogy az általuk képviselt belföldi jogi személy képviseletére a vonatkozó jogszabályoknak és belső eljárási rendjüknek megfelelően jogosultak, és jelen jogügylet megkötéséhez szükséges felhatalmazással – a saját legfőbb szerv részéről – rendelkeznek.
6. Szerződő Felek kötelezettséget vállalnak, hogy mindent megtesznek a megállapodásból eredő esetleges vitás kérdések békés úton történő rendezése érdekében. Amennyiben fentiek az első tárgyalást követő 30 napon belül nem vezetnek eredményre, úgy a Szerződő Felek jogvitájának eldöntése tárgyában a Polgári Perrendtartás szabályai alapján hatáskörrel rendelkező illetékes bíróság jogosult eljárni.
7. Használatba adó megismerte és elfogadja a Használó Etikai Kódexét (<http://www.volanbusz.hu/hu/volanbusz/etikai-kodex>), az abban foglalt értékeket a jogviszony fennállása alatt magára nézve mérvadónak tartják. Kijelentik, hogy vitás eset felmerülésekor a Használó által lefolytatott eljárásban együttműködik a vizsgálókkal. Vállalja, hogy a Használó nevében eljáró személy(ek) Etikai Kódexet sértő cselekményé(ei)t jelzi a Használó által működtetett etikai bejelentő és tanácsadó csatornán keresztül.

Jelen megállapodás 5 számozott oldalból, valamint 31 oldal mellékletből áll, és 4 eredeti példányban készült, melyből Használatba adót 2, Használót 2 példány illet meg.

Jelen megállapodást a Felek elolvasás után, mint akaratukkal mindenben megegyezőt jóváhagyólag aláírták.

Mellékletek:

1. sz. melléklet: Ingatlan1 és Ingatlan2 térkép
2. sz. melléklet: Kapcsolattartók
3. sz. melléklet: Használatba adó szerződéses kapcsolattartókra is vonatkozó Adatvédelmi és Adatbiztonsági Szabályzata

Zalaszentgrót, 2021. Budapest, 2021.

**Baracskai József Nagyné Szabó Anna**

polgármester infrastruktúra fenntartási és

Zalaszentgrót Város Önkormányzata vagyongazdálkodási vezető

Használatba adó VOLÁNBUSZ Zrt.

Használó

**Benes László**

vagyongazdálkodás vezető

VOLÁNBUSZ Zrt.

Használó

1. sz. melléklet



2. sz. melléklet

VOLÁNBUSZ Zrt. részéről:

|  |  |
| --- | --- |
| Név: | Udvardi Tímea |
| Tel.: | +36 (96) 622-100/230 |
| Mobil: | +36 (30) 829-8816 |
| E-mail: | [timea.udvardi@volanbusz.hu](mailto:timea.udvardi@volanbusz.hu) |

Önkormányzat részéről:

|  |  |
| --- | --- |
| Név: | Puklics Péter |
| Tel.: | +36 (83) 562-986 |
| Mobil: | +36 (30) 463-3168 |
| E-mail: | [puklics.peter@zalaszentgrot.hu](mailto:puklics.peter@zalaszentgrot.hu) |