**Szám:** 1-6/2021. 4. sz. napirendi pont

**Indokolás**

**Zalaszentgrót Város Önkormányzata Polgármesterének**

**2021. április 29-re tervezett döntéséhez**

**Tárgy:** Az egyes szociális ellátásokról és szolgáltatásokról szóló 4/2015. (II. 13.) önkormányzati rendelet felülvizsgálata

**Tisztelt Képviselő-testület!**

Városunkban az egyes szociális ellátások és szolgáltatások szabályait Zalaszentgrót Város Önkormányzata Képviselő-testületének 4/2015. (II. 13.) önkormányzati rendelete tartalmazza.

A Miniszterelnökség Területi Közigazgatásért Felelős Államtitkára a TKF-1/2016/1/2020. számú, 2021. évi ellenőrzési munkatervében a helyi önkormányzatok szociális, valamint gyermekjóléti alapellátásokat, a pénzbeli ellátásokat és személyes gondoskodást biztosító rendeleteinek vizsgálatát is kitűzte. A célvizsgálat tervezett időpontja 2021. május 5.

Erre tekintettel a Zala Megyei Kormányhivatal áttekintette a tárgyban alkotott rendeletet és a 2021. április 20-án érkezett szakmai segítségnyújtás tárgyú levelében - szükség esetén a rendelet felülvizsgálatának, illetve módosításának kötelezettsége mellett - észrevételeket tett a magasabb szintű jogszabályi rendelkezéseknek való megfelelés, valamint a jogszabály-szerkesztéssel kapcsolatos előírásoknak való megfelelés körében.

Tekintettel arra, hogy a fenti követelményeknek való megfelelés érdekében a hatályos rendelet szerkezeti tagolását is nagymértékben át kell alakítani, módosítás helyett indokoltabbnak tűnik egy megújult önkormányzati rendelet megalkotása, mely a jelen indokolás I. számú mellékletét képezi.

Előzetes hatásvizsgálat a rendelethez:

A jogalkotásról szóló 2010. évi CXXX. törvény 17. § (1) bekezdése alapján az alábbiakról tájékoztatom a Tisztelt Képviselő-testületet:

A rendelettervezet jelentősnek ítélt hatásai:

A társadalmi és gazdasági hatásvizsgálat kapcsán megállapítható, hogy a rendelet tervezett felülvizsgálata igazodik a központi jogszabályokhoz. Az adminisztratív terhek a rendelet felülvizsgálatát követően nem változnak. Az új rendelet elfogadása környezeti és egészségi hatással nem jár.

A rendeletalkotás szükségessége, a jogalkotás elmaradásának várható következményei:

A rendelettervezet elfogadásának szükségességét elsősorban a jogalkotás-technikai követelményeknek való megfelelés indokolja, az új rendelet tartalmilag csekély mennyiségű változtatást tartalmaz a jelenleg hatályos rendelethez képest. A helyi rendeleti szabályozás központi jogszabályokhoz történő igazításának elmaradása esetén a helyi rendelet szövegezése és a központi jogszabály közti összhang hiánya nemkívánatos módon fennmaradna.

A rendelet alkalmazásához szükséges személyi, szervezeti, tárgyi és pénzügyi feltételek:

Az új szabályok alkalmazásához, végrehajtásához nem szükségesek újabb munkaszervezési intézkedések, a végrehajtáshoz szükséges személyi, szervezeti, és tárgyi feltételek adottak. A költségvetés szociális kerete által adott pénzügyi feltételek rendelkezésre állnak. Összességében megállapítható, hogy a rendelet megalkotása nem keletkeztet lényegi többletfeltételeket a korábbiakhoz képest.

A rendeletmódosításnak jelentős társadalmi, gazdasági vagy költségvetési hatása, környezeti és egészségi következménye, adminisztratív terheket befolyásoló hatása nem mutatható ki, ezért indokolását a Magyar Közlöny kiadásáról, valamint a jogszabály kihirdetése során történő és a közjogi szervezetszabályozó eszköz közzététele során történő megjelöléséről szóló 5/2019. (III. 13.) IM rendelet 21. § (2) bekezdése alapján nem szükséges közzétenni.

A fentiek szerint intézkedni kívánok az egyes szociális ellátásokról és szolgáltatásokról szóló 4/2015. (II. 13.) önkormányzati rendelet felülvizsgálatával az indokolás I. számú mellékletét képező önkormányzati rendelettervezet elfogadásáról.

**Zalaszentgrót**, 2021. április 26.

**Baracskai József**

polgármester

Az indokolás a törvényességi előírásoknak megfelel.

**Dr. Simon Beáta**

jegyző

**INDOKOLÁS**

**Zalaszentgrót Város Önkormányzata Képviselő-testületének**

**az egyes szociális ellátásokról és szolgáltatásokról szóló**

**…/2021. (IV. …) önkormányzati rendeletéhez**

**Általános indokolás**

A rendelet Zalaszentgrót város, valamint a személyes gondoskodást nyújtó ellátások tekintetében a Zalaszentgrót és környező települések Intézményfenntartó Társulásában részt vevő önkormányzatok lakossága szociális biztonságának megteremtése és megőrzése érdekében a szociális igazgatásról és szociális ellátásokról szóló 1993. évi III. törvény által meghatározott szociális ellátások biztosításának, mértékének, valamint igénybevételének szabályait állapítja meg.

**Részletes indokolás**

**1-4. §-hoz**

A rendelet céljáról, az értelmező rendelkezésekről, valamint a rendelet hatályáról rendelkezik.

**5. §-hoz**

A szociális feladat- és hatáskörök gyakorlásának szabályait rendezi.

**6. §-hoz**

A pénzbeli és természetbeni ellátások megállapításával kapcsolatos eljárási szabályokat tartalmazza.

**7-10. §-hoz**

A pénzbeli ellátások folyósításával kapcsolatos eljárási szabályokat tartalmazza.

**11. §-hoz**

A rendkívüli települési támogatások általános szabályait tartalmazza.

**12. §-hoz**

Az eseti segélyezési célú rendkívüli települési támogatás részletes szabályairól rendelkezik.

**13. §-hoz**

A halálesethez kapcsolódó rendkívüli települési támogatás részletes szabályairól rendelkezik.

**14. §-hoz**

Az elemi kár elhárításához kapcsolódó rendkívüli települési támogatás részletes szabályairól rendelkezik.

**15-18. §-hoz**

A gyermekneveléshez kapcsolódó többletkiadások enyhítését szolgáló rendkívüli települési támogatások (születési támogatás, bölcsőde, illetve óvodakezdési támogatás, tanulói utazási bérlettámogatás, iskolakezdési támogatás) részletes szabályairól rendelkezik.

**19. §-hoz**

A lakhatáshoz kapcsolódó rendszeres települési támogatás részletes szabályairól rendelkezik.

**20. §-hoz**

Az ápoláshoz kapcsolódó rendszeres települési támogatás részletes szabályairól rendelkezik.

**21. §-hoz**

A gyógyszerkiadások viseléséhez kapcsolódó rendszeres települési támogatás részletes szabályairól rendelkezik.

**22. §-hoz**

A személyes gondoskodást nyújtó alapszolgáltatás személyi térítési díjához kapcsolódó rendszeres települési támogatás részletes szabályairól rendelkezik.

**23. §-hoz**

A köztemetés részletes szabályairól rendelkezik.

**24. §-hoz**

A személyes gondoskodást nyújtó ellátások általános szabályait tartalmazza.

**25-26. §-hoz**

Az étkeztetés, a házi segítségnyújtás, a családsegítés, valamint a nappali ellátás részletes szabályairól rendelkezik.

**27-28. §-hoz**

A személyes gondoskodást nyújtó ellátások igénybevételének, valamint a térítési díjak részletes szabályairól rendelkezik.

**29. §-hoz**

A helyi szociálpolitikai kerekasztalra vonatkozó rendelkezéseket tartalmazza.

**30. §-hoz**

A rendelet hatályba lépéséről, valamint a korábbi rendelet hatályon kívül helyezéséről rendelkezik.

Az 1-3. függelékek az ellátások iránti kérelmek formanyomtatványait tartalmazzák.