Szám: 1-6/2021.

20. sz. napirendi pont

**Indokolás**

**Zalaszentgrót Város Önkormányzata Polgármesterének**

**2021. április 29-re tervezett döntéséhez**

**Tárgy:** Döntés a helyi építési szabályzat felülvizsgálatának kibővítéséről

**Tisztelt Képviselő-testület!**

Zalaszentgrót Város Önkormányzatának Képviselő-testülete a 24/2014. (IX. 12.) önkormányzati rendeletével fogadta el helyi építési szabályzatát, amely 2015. január 01. napjával lépett hatályba. A rendelet mellékletét képezik az 1-20/2014. sorszámú, 1:4000 léptékű szabályozási tervlapok.

A képviselő-testület a HÉSZ felülvizsgálatáról a 2020. január 30-i ülésén, majd a felülvizsgálat lakossági igények miatti kibővítéséről a 2021. december 17-ei polgármesteri döntéssel már döntött.

A NIF Nemzeti Infrastruktúra Fejlesztő Zrt. (1134 Budapest Váci út 45.) megbízásából a VIA Futura Kft. (1111 Budapest, Zenta u. 1., Veszprémi iroda: 8200 Veszprém, Egyetem u. 27/A. 1. em. 2. a.) készíti a „Tervezési szerződés az Eurovelo 14 kerékpáros útvonal Zalaszentiván-Kehidakustány közötti szakaszán engedélyezési és kiviteli tervek elkészítése tárgyában” című tervezési feladatot. Ennek kapcsán a tervező cég megkereste Önkormányzatunkat, hogy a tervezett kerékpárút terület-igénybevételének megfelelően a szükséges településrendezési és szabályozási terv módosításához előzetes hozzájárulását adja. A fent említett projektet az egyes közlekedésfejlesztési projektekkel összefüggő közigazgatási hatósági ügyek nemzetgazdasági szempontból kiemelt jelentőségű üggyé nyilvánításáról és az eljáró hatóságok kijelöléséről szóló 345/2012. (XII. 6.) Korm. rendelet 1. mellékletének 1.8.54. pontja alapján nemzetgazdasági szempontból kiemelt jelentőségű üggyé és nemzetgazdasági szempontból kiemelt jelentőségű közlekedési infrastruktúra-beruházással összefüggő üggyé nyilvánította. A településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI. 8.) Korm. rendelet 32. § (6) bekezdés a) pontja értelmében a településrendezési eszköz egyeztetése tárgyalásos eljárás szerint történik, amennyiben a településrendezési eszköz készítése vagy módosítása a nemzetgazdasági szempontból kiemelt jelentőségű beruházások megvalósításának gyorsításáról és egyszerűsítéséről szóló törvény hatálya alá tartozó ügy tárgyát képező építési beruházás megvalósítása miatt indokolt.

A fenti megkeresés alapján a már folyamatban lévő helyi építési szabályzat felülvizsgálati eljárásának kibővítése indokolt külön határozat meghozatalával.

A tervező cég a fent megnevezett projekt engedélyezési és kiviteli tervdokumentációját a terjedelmes mérete miatt digitális adathordozón (CD lemezen) küldte meg Önkormányzatunknak. A tervdokumentáció tartalmazza többek között a kerékpárút tervezett részletes nyomvonalát, illetve a műszaki leírást. A Zalaszentgrót Város közigazgatási területét érintő szakaszok áttekintő helyszínrajzát az 1-3. sz. mellékletek tartalmazzák. A szükséges településrendezési és szabályozási tervmódosítások a város főépítészének közreműködésével és koordinálásával kerülnek meghatározásra. A helyi építési szabályzat felülvizsgálatának kibővítésével kapcsolatosan felmerülő költségek az Eurovelo 14 kerékpáros útvonal Zalaszentiván-Kehidakustány közötti szakaszának fejlesztése projekt keretén belül kerülnek finanszírozásra, így Önkormányzatunkat ebből kifolyólag plusz költség nem terheli.

Az Eurovelo 14 kerékpáros útvonal Zalaszentiván-Kehidakustány közötti szakaszának fejlesztése érdekében a helyi építési szabályzat felülvizsgálatának kibővítése indokolt az alábbi határozat meghozatalával.

**Határozati javaslat:**

Zalaszentgrót Város Önkormányzata Képviselő-testületének feladat- és hatáskörében eljárva a Polgármester – a Kormány 27/2021. (I. 29.) Korm. rendeletének 1. §-a alapján kihirdetett veszélyhelyzetre tekintettel, a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdésében kapott felhatalmazás alapján, Zalaszentgrót Város Önkormányzata Képviselő-testülete tagjainak írásbeli véleményére figyelemmel – úgy dönt, hogy az indokolásban részletezett okokra tekintettel az Eurovelo 14 kerékpáros útvonal Zalaszentiván-Kehidakustány közötti szakaszra vonatkozó fejlesztéssel a helyi építési szabályzat felülvizsgálatát kibővíti.

A polgármestert felkéri a jegyzőt a helyi építési szabályzat felülvizsgálatához szükséges intézkedések megtételére.

**Határidő:** 2021. december 31.

**Felelős:** Dr. Simon Beáta jegyző

**Zalaszentgrót**, 2021. április 26.

|  |  |
| --- | --- |
|  | **Baracskai József**  polgármester |

A határozati javaslat a törvényességi előírásoknak megfelel.

|  |  |
| --- | --- |
|  | **Dr. Simon Beáta**  jegyző |